Cât aştepţi să fie gata un paşaport „la urgenţă”, poţi fie să stai degeaba, fie să te plimbi pe străzile doldora de ambasade şi instituţii învecinate, instalate în case vechi, superbe, unele bine întreţinute. Statuile decapitate m-au ajutat să o descopăr pe cea mai frumoasă, dar şi cea mai părăginită dintre ele, pe strada Henri Coandă numărul 11: Casa Macca.

Câteva minute bune mai târziu am observat o-prea-mică-plăcuţă care identifică sediul Institutului de Arheologie „Vasile Pârvan”, găzduit de Casa Macca din 1956.

Clădirea este într-o stare jalnică. S-a mai scris şi cu alte ocazii (moodoptimize.me, bucurestiinoisivechi.blogspot.com) despre halul în care a ajuns. S-a planificat ca edificiul să intre într-un proces de restaurare, dar nici măcar conducerea Institutului de Arheologie nu mai crede că intenţiile se vor concretiza (aşa cum se spune aici).

Statuile îşi văd de treaba lor de statui sub intemperii şi arşiţă, abandonate în curte. Între timp, casa se degradează văzând cu ochii.

În caz că vă întrebaţi dacă există vreo legătură cu Pasajul Macca – Villacrosse, ei bine, casa a fost construită cu banii Colonelului Petre Macca. Acesta era fiul negustorului de blănuri de lux Mihalache Macca, cumnatul lui Xavier Villacrosse (arhitectul-şef al Capitalei între 1840 şi 1848). Cei doi au deţinut hanul şi terenurile de pe locul şi din jurul actualului pasaj.

Puteţi vedea imagini din interiorul Casei Macca pe facebook, pagina DincoloDeFatade.